Newsbook.com.mt jinsab infurmat li l-editur ta' L-Orizzont u It-Torċa Victor Vella ġie sospiż mill-Union Print, li hija kumpanija tal-General Workers Union, fejn Vella ilu jaħdem għal dawn l-aħħar 27 sena. Sorsi infurmati qalu lil Newsbook.com.mt li l-ogħla awtoritajiet tal-General Workers Union issospendew lil Victor Vella fuq artiklu li ma kienx jaqbel mal-pożizzjoni tal-Partit Laburista. Kemm bħala ġurnalist kif ukoll bħala editur, Vella minn dejjem ta importanza lil stejjer umani u soċjali biex iwassal il-karba ta' min hu fil-bżonn. Jidher li issa l-General Workers Union se twaqqaf bord tad-dixxiplina biex jisma' l-każ tiegħu, għalkemm huwa mifhum li l-union qed tistenna li Vella jirriżenja minn jeddu. "Min jazzarda jiftaħ ħalqu naraw kif nagħmlu biex insikktuh" F'post fuq Facebook nhar San Pawl meta tħabbret iż-żjara f'Malta tal-Papa Franġisku, mart Victor Vella qalet li "xi ħadd messu jiġbed l-attenzjoni tal-Papa li f'Malta nħallu n-nies jegħrqu fil-Mediterran, nitkellmu fuq l-abort skont u meta jaqblilna, ma nħallsux pagi xierqa u min jazzarda jiftaħ ħalqu naraw kif nagħmlu biex insikktuh". Kompliet tgħid li f'Malta nħallu l-ħaddiema fil-periklu u wara li jmutu noqogħdu nibku. Temmet il-messaġġ tagħha b'appell biex il-Papa jiġbed widnejn min għandu jiġbed. Mistoqsijiet li Newsbook.com.mt bagħat lill-President tal-GWU Victor Carachi ma ġewx imwieġba sal-ħin tal-publikazzjoni. Staqsejna x'wassal għal din is-sospensjoni, x'miżuri ta' dixxiplina ttieħdu, xi proċedura se tadotta l-GWU biex jiġu mħarsa d-drittijiet ta' Vella bħala ħaddiem, jekk twaqqafx bord ta' dixxiplina, min hu l-editur preżenti u jekk il-linja editorjali ta' It-Torċa u l-Orizzont hix indipendenti jew inkella ssegwix il-pożizzjoni tal-Partit Laburista. Dan is-sit ipprova jikkuntattja u bagħat mistoqsijiet ukoll lil Victor Vella nnifsu li s'issa lanqas ma ġew imwieġba. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook